ໃນຕອນບ່າຍວັນທີ 14 ຕຸລາ 2016 ຜ່ານມານີ້, ມະຫາວິທະຍາໄລແຫ່ງຊາດຮ່ວມກັບກະຊວງສຶກສາທິການ ແລະກີລາ ໄດ້ຈັດພິທີຕ້ອນຮັບເລຂາທິການໃຫຍ່ຂອງອົງການຝຣັ່ງໂກໂຟນີສາກົນຢູສະໂມສອນເສດຖະສາດ ແລະບໍລິຫານທຸລະກິດ ມຊ. ພ້ອມທັງໄດ້ຈັດພິທີເຊັນບົດບັນທຶກຄວາມເຂົ້າໃຈລະຫວ່າງ ກະຊວງສຶກສາທິການ ແລະກີລາ ແລະສະຖານທູດຝຣັ່ງປະຈຳ ສປປ. ລາວ ຂຶ້ນທີ່ຫ້ອງປະຊຸມຂອງສູນພາສາຝຮັ່ງໂກໂຟນີ ມຊ. ໂດຍການເປັນກຽດເຂົ້າຮ່ວມຂອງພະນະທ່ານ ນາງ ມີກາແອນຊ໋ອງ (Michaelle Jean) ເລຂາທິການໃຫຍ່ຂອງອົງການຝຣັ່ງໂກໂຟນີສາກົນ, ທ່ານ ນາງ ແສງເດືອນ ຫຼ້າຈັນທະບູນ ກຳມະການສູນກາງພັກ, ລັດຖະມົນຕີກະຊວງສຶກສາທິການ ແລະກີລາ, ທ່ານ ສຈ.ປອ. ສົມສີ ຍໍພັນໄຊ ວ່າການແທນອະທິການບໍດີ ມຊ, ທ່ານ ນາງ ໂກດິນ ເລີດູ (Claudine LEDOUX)ເອກອັກຄະລັດຖະທູດຝຣັ່ງ ປະຈຳ ສປປ. ລາວ, ທ່ານ ເອລິກ ນອກມັງ ຕີໂບ (Eric-Normand THIBAULT)ຜູ້ຕາງໜ້າອົງການຝຣັ່ງໂກໂຟນີສາກົນ ລະດັບພາກພື້ນອາຊີ-ປາຊີຟິກ, ບັນດາຫົວໜ້າກົມທີ່ກ່ຽວຂ້ອງ ຈາກກະຊວງການຕ່າງປະເທດ, ມີບັນດາທ່ານຮອງອະທິການບໍດີ, ຄະນະບໍດີ, ຫົວໜ້າຫ້ອງການ, ແຂກທີ່ຖືກເຊີນ, ພະນັກງານ, ຄູ-ອາຈານ ພ້ອມດ້ວຍນັກສຶກສາເຂົ້າຮ່ວມ.
ໂອກາດນີ້, ທ່ານ ສຈ.ປອ. ສົມສີ ຍໍພັນໄຊ ໄດ້ຂຶ້ນກ່າວຕ້ອນຮັບ ແລະສະແດງຄວາມຍິນດີ ຕໍ່ການມາຢ້ຽມຢາມ ມຊ. ຂອງພະນະທ່ານນາງ ມີກາແອນຊ໋ອງທີ່ມາຢຽມຢາມ ມຊ. ໃນຄັ້ງນີ້, ພ້ອມທັງລາຍງານສະພາບລວມໂດຍຫຍໍ້ຂອງ ມຊ. ໃຫ້ທ່ານໄດ້ຮັບຊາບ ເຊິ່ງໄດ້ກ່າວບາງຕອນວ່າ: ມະຫາວິທະຍາໄລແຫ່ງຊາດໄດ້ຮັບການສ້າງຕັ້ງຂຶ້ນໃນວັນທີ 5 ພະຈິກ ປີ 1996 ໂດຍການເຕົ້າໂຮມເອົາບັນດາສະຖາບັນການສຶກສາຊັ້ນສູງ ເຊິ່ງເມື່ອກ່ອນຂຶ້ນກັບຫຼາຍກະຊວງເຂົ້າເປັນມະຫາວິທະຍາໄລແຫ່ງຊາດ. ເຊິ່ງປັດຈຸບັນມະຫາວິທະຍາໄລຂອງພວກເຮົາປະກອບມີ 13 ຄະນະວິຊາ, 2 ສະຖາບັນ, 1 ຫໍສະໝຸດກາງ, 5 ສູນ, 11 ຫ້ອງການ, ມີ ໂຮງໝໍ ແລະໂຮງຮຽນພອນສະຫວັນ ແລະຊົນເຜົ່າກຽມມະຫາວິທະຍາໄລ; ມີພະນັກງານທັງໝົດ 1.965 ຄົນ, ຍິງ 881 ຄົນ, ໃນນັ້ນມີວຸດທິການສຶກສາລະດັບປະລິນຍາເອກ 134 ຄົນ, ຍິງ 26 ຄົນ, ປະລິນຍາໂທ 812 ຄົນ, ຍິງ 274 ຄົນ, ປະລິນຍາຕີ 929 ຄົນ, ຍິງ 549 ຄົນ. ມີນັກສຶກທັງໝົດ 21.535 ຄົນ, ຍິງ 8.934 ຄົນ ໃນນັ້ນມີນັກສຶກສາຕ່າງປະເທດ 699 ຄົນ.
ກ່ຽວກັບວຽກງານດ້ານການຮ່ວມມືສາກົນ ມຊ. ພວກເຮົາໄດ້ເຊັນສັນຍາຮ່ວມມືກັບ 120 ກວ່າ ມະຫາວິທະຍາໄລ ແລະອົງການຈັດຕັ້ງສາກົນໃນໂລກ, ເວົ້າສະເພາະການຮ່ວມມືທາງດ້ານພາສາຝຣັ່ງ, ທາງມະຫາວິທະຍາໄລເຮົາໄດ້ຮ່ວມມືກັບສະຖານທູດຝຮັ່ງ, ອົງການມະຫາວິທະຍາໄລທີ່ໃຊ້ພາສາຝຮັ່ງ(AUF), ສູນສົ່ງເສີມການສອນພາສາໃນຂົງເຂດອາຊີ-ປາຊີຝິກ(CREFAP),ອົງການຝຣັ່ງໂກໂຟນີສາກົນ.
ສະພາບໂດຍຫຍໍ້ການຮຽນ-ການສອນພາສາຝຣັ່ງຢູ່ ສປປ. ລາວ ໃນລະດັບມະຫາວິທະຍາໄລ, ໄດ້ມີການຮຽນ-ການສອນພາສາຝຣັ່ງໃນມະຫາວິທະຍາໄລ 3 ແຫ່ງຄື: ມະຫາວິທະຍາໄລແຫ່ງຊາດ, ມະຫາວິທະຍາໄລວິທະຍາສາດສຸຂະພາບ ແລະມະຫາວິທະຍາໄລສະຫວັນນະເຂດ ເຊິ່ງມີຈຳນວນນັກສຶກສາທັງໝົດປະມານ 1300 ຄົນ ແລະຄູ-ອາຈານ 39 ຄົນ. ສ່ວນມະຫາວິທະຍາໄລແຫ່ງຊາດ, ການຮຽນ-ການສອນພາສາຝຣັ່ງແມ່ນມີຢູ່ 3 ຄະນະຄື: ຄະນະອັກສອນສາດ, ຄະນະສຶກສາສາດ ແລະຄະນະນິຕິສາດ-ລັດຖະສາດ, ມີນັກສຶກສາທັງໝົດ 574 ຄົນ ແລະອາຈານ29 ຄົນ.
ໃນລະດັບມັດທະຍົມສຶກສາຕອນຕົ້ນ ແລະຕອນປາຍ ມີຈຳນວນນັກຮຽນ 1.880 ຄົນ ແລະຈໍານວນ ຄູ-ອາຈານທັງໝົດ 118 ຄົນ. ໃນລະດັບປະຖົມສຶກສາ ມີຈຳນວນນັກຮຽນ 1.121 ຄົນ ແລະຄູອາຈານທັງໝົດ 38 ຄົນ. ນອກຈາກນັ້ນ, ໄດ້ມີການຮຽນ-ການສອນພາສາຝຣັ່ງ-ພາສາທີ 2 ໃນ 17 ແຂວງ ກວມເອົາ 173 ສະຖາບັນການສຶກສາ ຊັ້ນມັດທະຍົມຕອນຕົ້ນ ແລະຕອນປາຍເຊິ່ງມີຈໍານວນນັກຮຽນທັງໝົດ 7.200 ຄົນ ແລະຄູ-ອາຈານທັງໝົດ 273 ຄົນ. ການຮຽນ-ການສອນພາສາຝຣັ່ງໄດ້ມີການພັດທະນາຢ່າງຕໍ່ເນື່ອງ ສາມາດຍົກລະດັບຄວາມຮູ້-ຄວາມສາມາດ ຂອງຄູ-ອາຈານ ແລະນັກຮຽນນັກ-ສຶກສາໃຫ້ມີຄຸນນະພາບເທື່ອລະກ້າວ ເພື່ອໃຫ້ຫຍັບມໍ່ເຂົ້າກັບລະດັບພາກພື້ນ ແລະສາກົນ. ສ້າງໃຫ້ນັກສຶກສາມີພື້ນຖານ ແລະລະດັບທາງດ້ານພາສາ ແລະວິຊາສະເພາະ ເພື່ອຕອບສະໝອງຕາມຄວາມຕ້ອງການຂອງຕະຫຼາດແຮງງານ.
ໂອກາດດຽວກັນນີ້, ທ່ານ ນາງ ມີກາແອນຊ໋ອງ ກໍໄດ້ຂຶ້ນປາຖະກະຖາ ພ້ອມທັງມີການຖາມ-ຕອບກັບນັກສຶກສາ ເພື່ອໃຫ້ຄວາມຮູ້ ແລະປະສົບການແກ່ນັກສຶກສາທີ່ສົນໃຈຮຽນພາສາຝຣັ່ງ. ຫຼັງຈາກສຳເລັດພິທີຕ້ອນຮັບແລ້ວກໍໄດ້ມີພິທີເຊັນບົດບັນທຶກຄວາມເຂົ້າໃຈລະຫວ່າງ ກະຊວງສຶກສາທິການ ແລະກີລາ ແລະສະຖານທູດຝຣັ່ງປະຈຳ ສປປ. ລາ. ຝ່າຍ ກະຊວງສຶກສາທິການ ແລະກີລາເຊັນໂດຍທ່ານນາງ ແສງເດືອນ ຫຼ້າຈັນທະບູນ ກຳມະການສູນກາງພັກ, ລັດຖະມົນຕີກະຊວງສຶກສາທິການ ແລະກີລາ ແລະຝ່າຍ ສະຖານທູດຝຮັ່ງ ເຊັນໂດຍທ່ານ ໂກດິນ ເລີດູ (Claudine LEDOUX)ເອກອັກຄະລັດຖະທູດຝຣັ່ງ ປະຈຳ ສປປ. ລາວ ການເຊັນບົດບັນທຶກຄວາມເຂົ້າໃຈຂອງທັງສອງຝ່າຍຄັ້ງນີ້ແມ່ນມີຈຸດປະສົງເພື່ອ ສົ່ງເສີມການເຂົ້າເຖິງຂໍ້ມູນ ແລະຊັບພະຍາກອນທີ່ທັນສະໄໝ, ພັດທະນາຄວາມສາມາດດ້ານພາສາຝຣັ່ງ ແລະການນຳໃຊ້ເຕັກໂນໂລຊີໃໝ່ໆເຂົ້າໃນວຽກງານວິຊາການ ແລະວິຊາຊີບ, ເພີ່ມທະວີກິດຈະກຳສົ່ງເສີມວຽກງານຝຮັ່ງໂກໂຟນີ, ເປັນຜູ້ປະຕິບັດງານຂອງມະຫາວິທະຍາໄລແຫ່ງຊາດໃນການປະສານງານເພື່ອຕອບສະໜອງໃຫ້ກັບໂຄງການພາສາຝຣັ່ງ ແລະການເຄື່ອນໄຫວວຽກງານການຝຶກອົບຮົມ ແລະກິດຈະກຳ, ເຊິ່ງຂອບເຂດການເຊັນສັນຍາຮ່ວມມືດັ່ງກ່າວນີ້ແມ່ນໃຊ້ເວລາ 5 ປີ.
ໃນຕອນທ້າຍພິທີທ່ານນາງ ແສງເດືອນ ຫຼ້າຈັນທະບູນ ແລະທ່ານ ນາງ ມີກາແອນຊ໋ອງ ຍັງໄດ້ຮ່ວມກັນປູກຕົ້ນຈໍາປາ(ດອກໄມ້ປະຈໍາຊາດລາວ) ຢູ່ຕໍ່ໜ້າສູນພາສາຝຮັ່ງໂກໂຟນີ ທີ່ວິທະຍາເຂດດົງໂດກອີກດ້ວຍ.